Cꞌacꞌariꞌ be chic ja Jesús chajuparaj mar xin Galilea ja cꞌo chic jun rubiꞌ mar xin Tiberias neꞌxi.
Congana e qꞌuiy ja winak xetreꞌ trij rmal ja nimak tak milagro xuban chiquewach como ecꞌoli ja yawaꞌiꞌ xertzursaj.
Joteꞌ chwach jun jayuꞌ in xuwil jun lugar ja bar tzꞌabeꞌ wiꞌ e rachbil ja rdiscípulo.
Xa nnakajinto ja nmakꞌij pascua ja ncꞌu̱l cumal ja raj Israel.
Ja Jesús tok xutzꞌat chi congana winak xeꞌekaj ruqꞌuin xbij tre ja Felipe:
—¿Bar nekalokꞌoꞌ wiꞌ queway ja winak leꞌ?
neꞌ tre.
Pro jawaꞌ tzij xbij xa ncꞌambajbej rxin ja Felipe como ja Jesús arjaꞌ bien rotak nak xtuban ja nertzukbej ja winak.
Ja cꞌa Felipe xbij tre:
—Ja wixta cꞌo caꞌiꞌ ciento quetzal caxlanway maqueruban ja winak leꞌ xtiquetij ta tak tzꞌit chiquijujunal,
neꞌe.
Cꞌo jun chique ja discípulo rbinaꞌan Andrés,
arjaꞌ rchꞌalal ja Simón Pedro in quewaꞌ xbij tre ja Jesús riꞌ:
—Cꞌo jun talaꞌ waweꞌ riꞌ,
arjaꞌ cꞌo joꞌoꞌ rkan caxlanway ruqꞌuin cebada ocnak in e caꞌiꞌ tak cakan chꞌuꞌ pro ¿la neruban ta cꞌalaꞌ winak leꞌ?
congana e qꞌuiy,
neꞌe.
Ja cꞌa Jesús xbij chique ja rdiscípulo:
—Queꞌetzꞌubaꞌ canojel ja winak leꞌ,
neꞌ chique.
Como chipan ariꞌ lugar ja recꞌo wiꞌ cꞌo buen tak kꞌayis netzꞌabeꞌ chipan.
In canojel ja winak xekaj chi tzꞌubulem,
ecꞌo la joꞌoꞌ mil ja xa queyon achiꞌiꞌ.
Ja cꞌa Jesús xucꞌam ja caxlanway,
xmaltioxij tre ja Dios in xujach chique ja discípulo.
Ja cꞌa discípulo quemaj rjachic chique canojel ja winak ja retzꞌubuli in queriꞌ queban chique ja chꞌuꞌ chakajaꞌ.
Ja winak quetij janiꞌ ja kas cꞌo quigana quetij.
Ja tok tzuri waꞌim cumal xenoji chi utz in quewaꞌ xbij ja Jesús chique ja discípulo riꞌ:
—Temoloꞌ ruchiꞌ nojelal ja totaji,
matinwajoꞌ xtitzꞌilox ta,
neꞌ chique.
Ja cꞌa discípulo quemaj rmolic ruchiꞌ nojelal.
Ja cꞌa tok moltaj cumal cablajuj chacach xuban pro ni noji chi cablajuj.
Jariꞌ totaji tre ja joꞌoꞌ rkan caxlanway ja ma xecowin ta ja winak trij chi rtijic.
Ja winak tok quetzꞌat ja milagro ja xuban ja Jesús chiquewach quewaꞌ quibij riꞌ:
—Jalaꞌ jun achi leꞌ ni katzij wiꞌ chi arjaꞌ ja profeta xin Dios ja tzꞌibtal can chi npi na,
xecheꞌe.
Ja cꞌa Jesús bien chꞌobtaj rmal chi ncajoꞌ nqueban puersa tre chi arjaꞌ noc rey pa quewiꞌ rmalcꞌariꞌ xelel chipan ja lugar,
joteꞌ chic jutij chwach jun jayuꞌ ruyon in xuwil jun lugar ja bar qꞌuejeꞌ wiꞌ.